FI Euroopan unionin virallinen lehti CE 70/14

(2004/C 70 E/014)

KIRJALLINEN KYSYMYS E-3553/02

esittäjä(t): Marco Cappato (NI) komissiolle

(12. joulukuuta 2002)

Aihe: Vakavia uskonnonvapauden rikkomuksia Valko-Venäjällä

Valko-Venäjän parlamentti hyväksyi äskettäin uuden uskontoja koskevan lain, jossa kielletään sellaisten uskonnollisten järjestöjen toiminta, jotka eivät ole saaneet valtion rekisteröintiä. Laissa säädetään myös uskonnollisen kirjallisuuden sensuroinnista ja kielletään yksityistiloissa järjestettävät uskonnolliset tilaisuudet.

Nämä uudet säännökset ovat lisänä erittäin tiukkaan lainsäädännölliseen ja poliittiseen säännöstöön, jossa määrätään ankarista uskonnonvapauden rajoituksista muille kuin ortodoksisille kansalaisille:

a) Valko-Venäjän viranomaisten kieltäytyminen rekisteröimästä muita uskonnollisia järjestöjä (protestanttiset yhteisöt, Valko-Venäjän autonominen ortodoksikirkko, itämaiset uskonnolliset liikkeet ja neljä reformistista juutalaisyhteisöä) on syrjintää Venäjän ortodoksisen kirkon puolesta

b) ministerineuvoston vuonna 1995 antama asetus, jossa rajoitetaan uskonnollisten toimijoiden vapautta pyrkimyksenä suojella Venäjän ortodoksikirkkoa ja jarruttaa evankelisten uskontojen leviämistä

c) määräykset ulkomaalaisten uskonnollisten järjestöjen edustajien maahanpääsyn rajoittamisesta; he voivat päästä maahan vain etukäteisluvalla uskonnollisten ja kansallisten asioiden komissiolta, jonka päätöksestä ei voi valittaa.

Mitä diplomaattista, poliittista ja taloudellista painostusta komissio aikoo harjoittaa, jotta Valko-Venäjän hallitus takaisi kansalaisilleen uskonnonvapauden, uskonnollisen yhdistymisvapauden, uskonnon vaihtamis-vapauden ja uskonnon harjoittamisen vapauden?

Eikö komission pitäisi välittömästi tarkistaa Tacis-hankkeidensa tehokkuus ja tarkastella mahdollisuutta sulkea Tacis-toimistonsa Valko-Venäjällä siksi aikaa, kun demokraattisten oikeuksien vakavat rikkomukset siellä jatkuvat?

Chris Pattenin komission puolesta antama vastaus

(17. tammikuuta 2003)

Myös komissio on huolissaan Valko-Venäjän äskettäin hyväksymästä laista, joka koskee omantunnonvapautta ja uskonnollisia järjestöjä. Tämän lain seurauksena on vakava uskonnonvapauden rikkominen. Unioni ilmaisi huolensa ennen kuin presidentti Lukashenko allekirjoitti lain, esittämällä Valko-Venäjän viranomaisille (varaulkoministeri Sychoville) unionin edustustojen päälliköiden yhteisen diplomaattisen vetoomuksen lokakuussa 2002. Samoin unioni antoi Euroopan turvallisuus- ja yhteistyöjärjestön (ETYJ) pysyvässä neuvostossa 10. lokakuuta 2002 julkilausuman, jossa se kehotti presidentti Lukashenkoa olemaan allekirjoittamatta lakiesitystä.

Oli unionin kannalta erittäin valitettavaa, että lakiesitys allekirjoitettiin 31. lokakuuta 2002, ja unioni antoikin asiasta ETYJ:n pysyvässä neuvostossa 14. marraskuuta 2002 uuden julkilausuman, jossa se kehotti Valko-Venäjän viranomaisia harkitsemaan uudelleen tätä lainsäädäntöä ja pyysi nykyisin Wienissä toimivaa ETYJ:n neuvoa-antavaa seurantaryhmää seuraamaan lain täytäntöönpanoa tarkkaan ja raportoimaan asiasta pysyvälle neuvostolle. Unioni on valmis ottamaan esille yksittäisiä tapauksia, joissa Valko-Venäjä on rikkonut ETYJ:lle antamiaan sitoumuksia omantunnon- ja uskonnonvapauden alalla.

Unioni on yhä vakavasti huolissaan siitä, että demokraattiset uudistukset Valko-Venäjällä eivät ole edenneet ja että yksilönvapauksien ja ilmaisuoikeuksien kunnioittaminen maassa heikkenee edelleen. Sen jälkeen kun ETYJ:n neuvoa-antavan seurantaryhmän toiminta Minskissä lopetettiin 14. lokakuuta 2002, jäsenvaltiot päättivät marraskuussa pidetyssä yleisten asioiden ja ulkosuhteiden neuvoston kokouksessa kieltäytyä myöntämästä viisumia presidentti Lukashenkolle, presidentinkanslian päällikölle, pääministerille ja neljälle muulle ministerille sekä valtion turvallisuuskomitean puheenjohtajalle.

Unionin mielestä yhteyksiä Valko-Venäjän kansalaisyhteiskunnan toimijoihin on pidettävä yllä ja apua niille on jatkettava. Tähän tarkoitukseen on varattu 5 miljoonaa euroa vuosien 2002—2003 Tacis-ohjelmasta. Lisäksi unionin ja ETYJ:n yhteistyön osana aloitetaan piakkoin kaksivuotinen ohjelma maan demokraattisen liikkeen ja kansalaisyhteiskunnan tukemiseksi. Komissio seuraa hankkeidensa tuloksellisuutta, mutta ei pidä rahoitusapunsa jatkamisen vuoksi järkevänä sulkea Minskissä toimivaa Tacis-toimistoa protestiksi uudelle omantunnonvapautta ja uskonnollisia järjestöjä koskevalle laille.